**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL SUTIKIMO REORGANIZUOTI KLAIPĖDOS MIESTO SAVIVALDYBĖS** **BIUDŽETINĘ ĮSTAIGĄ KLAIPĖDOS DARŽELĮ „GINTARĖLIS“ “ PROJEKTO**

**1. Projekto rengimą paskatinusios priežastys.** Klaipėdos miesto savivaldybės tarybos 2020 m. gruodžio 23 d. sprendimu Nr. T2-300 buvo patvirtintas Klaipėdos švietimo įstaigų, įgyvendinančių ikimokyklinio ir priešmokyklinio ugdymo programas, 2021–2025 metų tinklo pertvarkos bendrasis planas (toliau – Tinklo pertvarkos bendrasis planas), kuriame buvo atlikta ugdymo prieinamumo, kokybės užtikrinimo ir žmogiškųjų bei materialinių sąlygų analizė ikimokyklinio ugdymo įstaigose ir mokyklose-darželiuose. Patvirtintame Tinklo pertvarkos bendrajame plane numatyta reorganizuoti Klaipėdos darželį „Gintarėlis“, prijungiant jį prie Klaipėdos lopšelio-darželio „Giliukas“ nuo 2022 m. Tikslinga, kad po reorganizavimo veiksianti įstaiga pradėtų savo veiklą nuo rugsėjo 1 d.

**2. Parengto projekto tikslai ir uždaviniai.** Šio sprendimo projekto tikslas – optimizuoti Klaipėdos miesto savivaldybės biudžetinių švietimo įstaigų, įgyvendinančių ikimokyklinio ir priešmokyklinio ugdymo programas, tinklą, jų valdymą ir veiklą, racionaliai ir tikslingai naudoti materialinius, finansinius ir specialistų išteklius.

Uždaviniai: 1) sumažinti lopšelių-darželių, kaip atskirų juridinių vienetų, skaičių;2) sumažinti etatų, kurie tiesiogiai nesusiję su vaikų ugdymu, skaičių.

**3. Kaip šiuo metu yra teisiškai reglamentuojami projekte aptarti klausimai.** Darželis „Gintarėlis“ ir lopšelis-darželis „Giliukas“ veikia kaip atskiri juridiniai vienetai. Darželio „Gintarėlis“ reorganizavimo procedūros pradedamos, vadovaujantis Lietuvos Respublikos civilinio ir darbo kodeksų, Vietos savivaldos, Švietimo ir Biudžetinių įstaigų įstatymų nustatyta tvarka.

**4. Kokios numatomos naujos teisinio reglamentavimo nuostatos ir kokių rezultatų laukiama.** Patvirtinus šį sprendimo projektą, prasidės darželio „Gintarėlis“ reorganizavimas, prijungiant jį prie lopšelio-darželio „Giliukas“. Įvykus reorganizavimo procesui, mažiau lėšų reikės administravimo ir aptarnaujančio personalo pareigybėms finansuoti. Racionaliau naudojant lėšas, esant poreikiui, jų daugiau bus galima skirti švietimo pagalbai, ugdymo kokybei gerinti, sumažės administracinė našta (planavimas, buhalterinė apskaita ir kt.), daugiau vaikų galės pasinaudoti vykdomomis neformaliojo švietimo programomis. Nuo rugsėjo mėn. lopšelyje-darželyje „Giliukas“ veiktų 16 grupių.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Reorganizuojamo darželio „Gintarėlis“ darbuotojai jaučiasi nesaugūs, nes naikinamos kai kurios pareigybės. Siekiant išvengti neigiamo darbuotojų požiūrio į reorganizavimą, pradėta analizuoti situacija, kokių pareigybių konkrečiai nebeliks ir ką galima pasiūlyti atleidžiamiems darbuotojams. Reorganizavime dalyvaujančio lopšelio-darželio „Giliukas“ kai kurie darbuotojai gali nesutikti su pasikeitusiomis darbo sąlygomis, nes gali didėti darbo krūvis. Jei darbuotojų netenkintų pasikeitusios darbo sąlygos, jiems būtų siūlomi kiti variantai.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.** Pritarus darželio „Gintarėlis“ prijungimui prie lopšelio-darželio „Giliukas“, Klaipėdos miesto savivaldybės administracijos Švietimo skyrius parengs Savivaldybės tarybos sprendimo projektą, kuriuo bus tvirtinama:

1) reorganizavimo sąlygų aprašas;

2) po reorganizavimo toliau veiklą tęsiančios įstaigos Klaipėdos lopšelio-darželio „Giliukas“ nuostatai.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.** Teikiamam sprendimo projektui papildomų savivaldybės biudžeto lėšų nereikia. Nuo rugpjūčio 31 d. atleidžiamiems darbuotojams išeitinės kompensacijos bus išmokamos iš įstaigų darbo užmokesčio fondo. Iš viso būtų sumažinta 4,25 etato, iš jų: 1 etatas direktoriaus, 0,5 etato ūkio reikalų tvarkytojo (mažinimas krūvis), 0,5 etato raštinės administratoriaus (mažinimas krūvis), 0,25 etato specialisto (mažinimas krūvis), 0,5 etato meninio ugdymo mokytojo (pensinio amžiaus), 0,75 etato pastatų ir sistemų priežiūros einamojo remonto darbininko (pensinio amžiaus), 0,75 etato darbininko (naikinamas elektriko etatas). Darbo užmokesčio fondui iš savivaldybės biudžeto reikėtų kasmet mažiau skirti apie 78 950 Eur:

|  |  |  |  |
| --- | --- | --- | --- |
| Pareigybės pavadinimas | Mažinamas etatų skaičius | 1 etato metinis darbo užmokestis (su socialinio draudimo įmokomis) Eur | Metinė darbo užmokesčio (su socialinio draudimo įmokomis) ekonomija Eur |
| Direktorius  | 1,0 | 35 200 | 35 200 |
| Ūkio reikalų tvarkytojas  | 0,5 | 15 200 | 7 600 |
| Raštinės administratorius  | 0,5 | 15 200 | 7600 |
| Specialistas  | 0,25  | 15 200 | 3 800 |
| Meninio ugdymo mokytojas | 0,5 | 19 900 | 9 950 |
| Pastatų ir sistemų priežiūros einamojo remonto darbininkas | 0,75 | 8 000 | 6 000 |
| Darbininkas (elektrikas)  | 0,5 | 13 600 | 6 800 |
| Darbininkas (elektrikas)  | 0,25 | 8 000 | 2 000 |
| **Iš viso** | **4,25** | **130 300** | **78 950** |

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projektas parengtas, atsižvelgus į Klaipėdos miesto savivaldybės tarybos 2020 m. gruodžio 23 d. sprendimą Nr. T2-300 „Dėl Klaipėdos švietimo įstaigų, įgyvendinančių ikimokyklinio ir priešmokyklinio ugdymo programas, 2021–2025 metų tinklo pertvarkos bendrojo plano patvirtinimo“. Rengiant projektą, konsultuotasi su Klaipėdos miesto savivaldybės administracija, lopšelio-darželio „Giliukas“ ir darželio „Gintarėlis“ vadovais. Į pateiktus pasiūlymus atsižvelgta.

**9. Sprendimo projekto autorius ar autorių grupė, sprendimo projekto iniciatoriai.** Sprendimo projektą inicijavo Klaipėdos miesto savivaldybės administracija. Projektą parengė Švietimo skyrius.

**10. Kiti reikalingi pagrindimai ir paaiškinimai.** Nėra.

PRIDEDAMA:

1. Teisės aktų, nurodytų sprendimo projekto įžangoje, išrašas, 4 lapai.

2. Klaipėdos lopšelio-darželio „Giliukas“ bendruomenės susirinkimo protokolo 2022-02-22 Nr. V4-5 išrašas, 1 lapas.

3. Klaipėdos darželio „Gintarėlis“ įstaigos tarybos posėdžio protokolo 2022-02-22 Nr. D6-2 išrašas, 1 lapas.

Švietimo skyriaus vedėja Laima Prižgintienė